Jan Trøjborg (S), 1998-05-06:
Må jeg ikke indlede med først og fremmest at sige til lykke til de mange jomfrutalere.
Jeg har ikke helt overblik over, hvor mange der var, men der var i hvert fald et par stykker på talerstolen i dag.
Dernæst vil jeg sige, at det glæder mig, at forslaget er blevet så positivt modtaget ved første behandling, som det er tilfældet.
Jeg vil ikke kommentere alle bemærkningerne i detaljer ej heller specifikt hver ordførertale, men prøve at tage det så generelt som muligt.
Hr. Ole Hækkerup og en række andre ordførere hæftede sig ved forbrugerbeskyttelseselementet i lovforslaget, og det er, som det er fremhævet bl.a. af fru Elisabeth Arnold, et meget vigtigt element i forslaget.
Hr. Ole Hækkerup var inde på spørgsmålet om det hensigtsmæssige i løbende udsvingskontrol, og jeg vil gerne sige, at jeg mener, det er vigtigt, at der bliver stillet krav om løbende udsvingskontrol, som stilles gratis til rådighed for forbrugeren, hvis forbrugeren anmoder om det.
Og det skal også ses som et svar til hr. Tom Behnke, der spørger, hvad der er af alternativer til en oplysningskampagne, der for øvrigt efter min opfattelse tager fat på noget af det væsentlige.
Det er et område, hvor folk måske uden selv at vide, hvor omkostningskrævende det er, bruger et antal telefonnumre, som altså kan rende op i ganske store beløb, selv om man måske ikke bruger det fantastisk meget, men kun bruger det noget.
Og derfor er svaret, at der nu bliver stillet krav om løbende udsvingskontrol, hvis forbrugerne anmoder om det.
Til hr. Aage Frandsen, hr. Tom Behnke og hr. Kristian Jensen, der var inde på spørgsmålet og debatten om, hvor detaljeret en lovgivning behøver at være på et område som dette, vil jeg sige, at der er tale om forholdsvis ny lovgivning på et område, som har været præget af, at der har været tale om monopoltilstande indtil for nylig.
Det er min opfattelse, at det er fornuftigt at få afløst monopoltilstandene af en situation, hvor der er konkurrence.
Det handler om mange penge.
Det er et marked, som er i ganske markant vækst, måske 10 pct. om året.
Der er tale om, at der gennemføres ganske store investeringer for øjeblikket, og der er ganske store merkantile og økonomiske interesser på spil.
Derfor vil ordførerne sikkert også stifte bekendtskab med, at der er store merkantile interesser, og at der er forskellige interesser.
Og derfor er vi i en situation i øjeblikket, hvor vi er nødt til at gennemføre ganske detaljeret lovgivning, idet vi er i en startfase, en opbygning af et marked, der gerne skulle komme i en bedre balance.
Må jeg sige til de ordførere, der har været inde på spørgsmålet, at jeg ikke kan garantere for, hvornår vi kan komme i en situation, hvor vi kan sige, at f.eks. de generelle bestemmelser i konkurrencelovgivningen også vil være tilstrækkelige for dette marked.
Der er ikke noget, der tyder på, at vi kommer i en sådan situation lige med det første.
Der er tværtimod noget, der tyder på, at vi er på vej til at opbygge en lovgivning på et område, der kræver en forholdsvis detaljeret lovgivning, netop fordi det ikke er sådan, at infrastrukturen er ejet af samfundet og bliver stillet til rådighed for dem, der måtte ønske at få stillet kapacitet til rådighed, men hvor størstedelen og måske det mest kritiske og vigtigste er ejet af det gamle monopolselskab.
Det kræver i hvert fald i en overgangsfase en ganske detaljeret lovgivning, og det er også det, man stifter bekendtskab med i dag.
Min egen holdning til markedsøkonomi og fri konkurrence er, at det må gennemføres efter det princip, der hedder, at markedet er en glimrende tjener for samfundet, dets borgere og dets virksomheder, men markedet skal ikke være vores herre, men netop vores tjener, og derfor skal vi benytte de stærke kræfter, der findes i markedsøkonomien, til at drive en udvikling frem, der fremmer investeringer, ny teknologi og lavere priser.
Lad også dette være et svar til hr. Kristian Jensen.
Hr. Kristian Jensen hæfter sig også ved, at det var mest hensigtsmæssigt, hvis man kommercielt kunne forhandle sig frem til de priser, der skal betales for at benytte en infrastruktur.
Jeg er fuldstændig enig i det synspunkt.
Det er også derfor, at lovgivningen som beskrevet om tjenesteudbyderaftaler og også om samtrafik i øvrigt baserer sig på det princip, at først forhandler parterne kommercielt i tre måneder, dernæst forhandler de - det kan man jo roligt hæfte sig ved i disse tider, hvor der har været en forligsmand inde i billedet i forbindelse med arbejdsmarkedskonflikten - i tre måneder med tilstedeværelse af en forligsmand.
Forligsmanden vil i dette tilfælde være Telestyrelsen. Og lykkes det ikke parterne efter en tre måneders forligsfase at finde frem til en løsning, ja, så kan Telestyrelsen træffe en afgørelse. Det vil sige, at systemet er bygget op på det grundlæggende princip, at parterne selv bør finde frem til en kommerciel bæredygtig aftale.
Og det er naturligvis også et fromt ønske, at det sker.
Det sker desværre ikke i alle tilfælde.
Der var et spørgsmål om, i hvilket omfang særlige tjenester skulle stilles gratis til rådighed, og dér kan jeg sige, at det ikke har været hensigten at udnytte hjemlen til at gøre særlige tjenester og faciliteter gratis, men det følger af EF-direktivet, at mindsteniveauet for specificeret regning skal være gratis, og det vil altså sige, at der bliver fastlagt regler for et mindsteniveau, således at det formentlig indebærer, at opkald skal specificeres i de takstzoner, hvor opkaldet er foretaget, dvs. mobilopkald, udlandsopkald og øvrige specificerede ydelser.
Endvidere skal det være gratis, at brugerne får etableret henvisning til brugerens nye nummer ved opkald til brugerens gamle nummer.
Og så endelig en gentagelse af mine bemærkninger omkring løbende udsvingskontrol, som kan stilles til rådighed for forbrugerne, hvis forbrugerne anmoder om det.
Til hr. Tom Behnke vil jeg sige, at jeg mener, at hr. Tom Behnke har fat i det rigtige, at liberaliseringen trods alt har virket.
Den har virket sådan, at priserne er faldet.
Det kan dokumenteres, at priserne er faldet ganske markant.
Samtidig er der altså, som jeg sagde før, tale om et marked i meget stor vækst, og derfor er det gunstigt at konstatere, at liberaliseringen så langt har haft de tiltænkte effekter.
Til hr. Søren Kolstrup vil jeg sige mange tak for den positive tilslutning til forslaget.
Jeg er meget glad for, at Enhedslisten også kan tilslutte sig forslaget og udtrykker, at forslaget ikke er så ringe endda - det er min oversættelse - og jeg ser frem til, at vi kan få et samarbejde om at få et marked, der nu så småt er begyndt at fungere, til at fungere så optimalt som muligt, således at samfundet og forbrugerne får mest muligt udbytte af dette marked. Med disse kommentarer tror jeg, jeg har kommenteret de hovedsynspunkter, der er kommet frem her under førstebehandlingen, og jeg ser frem til behandlingen i udvalget.
Jeg vil slutte med at sige, at jeg vil bestemt ikke afvise, at vi kommer i diskussion om nok så detaljerede elementer af yderligere forslag på området.
Det er ikke sådan, at ministeren kan se for sig, at vi kommer i en situation, hvor markedet kan klare sagerne selv.
Tværtimod vil vi stadig være i en situation, hvor der vil være et behov for en ganske detaljeret lovgivning, der skal præsenteres for Folketinget, og som Folketinget skal tage stilling til.